钦定古今图书集成/明伦汇编/官常典/第396卷 > 任伯雨
## 钦定古今图书集成/明伦汇编/官常典/第396卷 > 任伯雨

按《宋史》本传：“‘伯雨，字德翁，眉州眉山人。父孜，字遵圣，
以学问气节推重乡里，名与苏洵埒，仕至光禄寺丞。
其弟汲，字师中，亦知名，尝通判黄州，后知泸州，当时
称大任小任’。伯雨自幼已矫然不群，邃经术，文力雄
健。中进士第，调施州清江主簿。郡守檄使莅公库，笑
曰：‘里名胜母，曾子不入，此职何为至我哉’？拒不受。知”
雍丘县，御吏如束湿，抚民如伤。县枕汴流，漕运不绝，
旧苦多盗，然未尝有获者，人莫知其故。伯雨下令网
舟无得宿境内，始犹不从，则命东下者斧断其缆，趣
京师者护以出，自是外户不闭。使者上其状，召为大
宗正丞。甫至，擢右正言。时徽宗初政，纳用谠论，伯雨
首击章惇曰：“惇久窃朝柄，迷国罔上，毒流搢绅，乘先
帝变故仓卒，辄逞异意，睥睨万乘，不复有臣子之恭。
向使其计得行，将寘陛下与太皇后于何地？若贷而
不诛，则天下大义不明，大法不立矣。”臣闻北使言：去
年辽主方食，闻中国黜惇，放箸而起，称甚善者，再谓
南朝错用此人。北使又问：何为只若是行遣。以此观
之，不独《孟子》所谓“国人皆曰可杀，虽蛮貊之邦，莫不
以为可杀也。”章八上，贬惇雷州。继论蔡卞六大罪，语
在《卞传》。建中靖国改元，当国者欲和调元祐、绍圣之
人，故以中为名。伯雨言：“人才固不当分党与，然自古
未有君子小人杂然并进，可以致治者。盖君子易退，
小人难退，二者并用，终于君子尽去，小人独留。唐德
宗坐此致播迁之祸。建中乃其纪号，不可以不戒。”时
议者欲西北典郡，专用武臣，伯雨谓李林甫致禄山
之乱者，此也。又论锺传、王赡生湟、鄯边事，失与国心，
宜弃其地，以安边息民；张耒、黄庭坚、晁补之、欧阳棐、
刘唐老等宜在朝廷，上书皇太后，乞暴蔡京之恶，召
还陈瓘，以全定策之勋。时以正月朔旦有赤气之异，
诣火星观以禳之。伯雨上疏言：“尝闻修德以弭灾，未
有禳祈以消变。《洪范》以五事配五行，说者谓视之不
明则有赤眚、赤祥。乞揽权纲以信赏罚，专威福以殊

爵，唐之墨敕斜封，此近监也。”王觌除御史中丞，仍兼
史官，伯雨谓：“史院宰相监修，今中丞为属，非所以重
风宪，远嫌疑。”已而觌除翰林，伯雨复论曰：“学士爵秩
位序皆在中丞上，今觌为之，是谏官论事，非特朝廷
不行，适足以为人迁官尔。”伯雨居谏省半岁，所上一
百八疏，大臣畏其多言，俾权给事中，密谕以少默即
为真。伯雨不听，抗论愈力，且将劾曾布，布觉之，徙为
度支员外郎，寻知虢州。崇宁党事作，削籍编管通州。
为蔡卞所陷，与陈瓘、龚夬、张庭坚等十三人皆南迁，
独伯雨徙昌化。奸人犹未甘心，用匿名书复逮其仲
子申先赴狱，妻适死于淮，报、讣俱至，伯雨处之如平
常，曰：“死者已矣，生者有负于朝廷，亦当从此诀。如其
不然，天岂杀无辜耶？”申先在狱锻炼，无所傅致，乃得
释。居海上，三年而归。宣和初卒，年七十三。长子象先，
登世科，又中词学兼茂举，有司启封，见为党人子，不
奏名，调秦州户曹掾，闻父谪，弃官归养。王安中辟燕
山宣抚幕，勉应之道，引疾还，终身不复仕。申先以布
衣特起，至中书舍人。绍兴初，高宗诏赠伯雨直龙图
阁，又加谏议大夫。采其谏章，追贬章惇、蔡卞、邢恕、黄
履，明著《诬宣仁事》以告天下。淳熙中，赐谥忠敏。